Na osnovu člana 27 stav 1 tačka 6 Zakona o lokalnoj samoupravi ("Sl. list CG", br. 2/18, 34/19 I 38/20) i člana 24 stav 1 tačka 6 Statuta Glavnog grada ("Sl. list CG - opštinski propisi", broj 8/19), Skupština Glavnog grada - Podgorica, na sjednici održanoj______________2021. godine, donosi se

ODLUKA
o 
kriterijumima, načinu i postupku raspodjele sredstava za podršku preduzetništvu

I - OPŠTA ODREDBA
Član 1
Ovom Odlukom utvrđuju se kriterijumi, način i postupak raspodjele sredstava Budžeta Glavnog grada namijenjenih za podršku preduzetništvu.
II - KORISNICI SREDSTAVA
Član 2
Sredstva budžeta koji je opredijeljen za preduzetništvo iz tekućeg godišnjeg budžeta Glavnog grada, dodjeljuju se za biznis/poslovne ideje (u daljem tekstu: biznis plan) fizičkim licima i/ili pravnim licima sa prebivalištem, odnosno sjedištem na teritoriji glavnog grada- Podgorica.
Sredstva iz stava 1 ovog člana planiraju se kao posebna budžetska linija.
III - JAVNI KONKURS
Član 3
Raspodjela sredstava za biznis planove vrši se na osnovu javnog konkursa (u daljem tekstu: konkurs), koji raspisuje Komisija.

Javni konkurs se može raspisati za:
1.	podsticanje ekonomskog razvoja Glavnog grada;
2.	podsticanje razvoja poljoprivrede i ruralnog područja (unapređenjem stočarstva, voćarstva, vinogradarstva, ratarstva, povrtlarstva, realizacijom programa na ruralnom području, zaštitom poljoprivrednog zemljišta, korišćenjem plodnog zemljišta);
3.	podsticanje razvoja organske poljoprivredne proizvodnje;
4.	podsticanje razvoja lovstva i ribolovstva;
5.	stvaranje uslova i podsticanje razvoja turizma;
6.	doprinos afirmaciji i valorizaciji kulturnog potencijala i tradicije glavnog grada, podizanja nivoa urbane kulture i očuvanja kulturne baštine;
7.	doprinos očuvanju životne sredine i održivog razvoja;
8.	kao i u svim ostalim slučajevima kojima se podstiče realizacija strateških ciljeva i pospješuje javni interes. 
Član 4
Konkurs se objavljuje u jednom dnevnom listu  i putem web sajta Glavnog grada.
Konkurs za raspodjelu sredstava je otvoren 30 dana od dana njegovog objavljivanja.

IV - KOMISIJA ZA RASPODJELU SREDSTAVA
Član 5
Proces raspodjele sredstava vrši Komisija koju imenuje gradonačelnik.
Komisija ima predsjednika i četiri člana.

Komisija je nadležna za:
1.	raspisivanje javnog konkursa;
2.	pregled i ocjenu validnosti predate dokumentacije i prijedloga biznis planova prema utvrđenim kriterijumima;
3.	pripremu ugovora sa pravnim/fizičkim licem čiji su biznis planovi odobreni;
4.	pripremu prijedloga odluke o raspodjeli sredstava;
5.	praćenje realizacije odobrenih biznis planova;
6.	pripremu izvještaja o realizaciji dodijeljenih sredstava.

Predsjednik Komisije se imenuje iz reda zamjenika gradonačelnika ili starješina organa lokalne uprave.
Obavezni članovi Komisije su: predstavnik Sekretarijata za finanasije i prestavnik Službe za ostvarivanje izvršne funkcije gradonačelnika.
Preostala dva člana Komisije određuju se iz reda zaposlenih u organima/službama Glavnog grada, a u zavisnosti od oblasti za koju je Konkurs raspisan.
Komisija se bira na vrijeme od godinu dana.
Stručne, administrativno tehničke poslove za potrebe Komisije vrši sekretar komisije, koji se imenuje iz Sekretarijata za preduzetništvo.
Komisija donosi Poslovnik o radu.
V - PRESTANAK MANDATA ČLANOVA KOMISIJE
Član 6
Članu Komisije mandat prestaje prije isteka vremena na koje je imenovan, u slučaju:
1.	podnošenja ostavke, o čemu obavještava predsjednika Komisije i subjekte koji su ga predložili;
2.	ako je pravosnažnom odlukom lišen poslovne sposobnosti;
3.	ako je pravosnažnom odlukom suda osuđen na bezuslovnu kaznu zatvora u trajanju od najmanje 6 mjeseci, i
4.	u slučaju razrješenja.
Član 7
Gradonačelnik će razriješiti člana Komisije u slučaju:
1.	da se utvrdi da je prilikom imenovanja o sebi dao netačne podatke ili propustio da iznese podatke i okolnosti koje su bile od uticaja na imenovanje za člana Komisije;
2.	da ne obavlja funkciju člana Komisije u periodu dužem od šest mjeseci;
3.	da je došlo do promjena neke od okolnosti iz člana 5 ove odluke.
Član 8
Postupak za razrješenje člana Komisije pokreće Gradonačelnik Glavnog grada na zahtjev subjekta ovlašćenog za predlaganje kandidata ili na inicijativu Komisije.
U postupku razrješenja član Komisije ima pravo da se izjasni o razlozima za razrješenje.
Gradonačelnik Glavnog grada donosi odluku o razrješenju člana Komisije.
Član 9
U slučaju prestanka mandata članu Komisije prije isteka vremena na koje je imenovan, Gradonačelnik Glavnog grada je dužan da, u roku od 15 dana od dana prestanka mandata, imenuje novog člana Komisije.
Mandat novoimenovanog člana Komisije traje do isteka mandata Komisije.
Član Komisije koji je razriješen prije isteka vremena na koje je imenovan ne može biti ponovo imenovan za člana Komisije.
VI - UTVRĐIVANJE PRIORITETA ZA RASPODJELU SREDSTAVA
Član 10
Lokalna uprava dužna je da, za potrebe izrade biznis plana, stavi na raspolaganje strateške, programske i planske akte Glavnog grada, u roku od tri dana od dana podnošenja zahtjeva.
Član 11
Biznis planovi koji se neće podržati su:
1.	aktivnosti koje su u nadležnosti ili odgovornosti Vlade, kao što je formalno obrazovanje, formalna zdravstvena zaštita i sl.;
2.	biznis planovi kojima se traže finansijska sredstva za kupovinu i raspodjelu humanitarne pomoći;
3.	biznis planovi koji se isključivo temelje na jednokratnoj izradi, pripremi i štampanju knjiga, brošura, biltena, časopisa i slično, ukoliko objava takvih publikacija nije dio nekog šireg programa ili sveobuhvatnijih i kontinuiranih aktivnosti;
4.	aktivnost koja se smatra nezakonitom ili štetnom po okolinu i opasnom za ljudsko zdravlje: igre na sreću, duvan, alkoholna pića (izuzev proizvodnje vina i voćnih rakija);
5.	nemoralne i nelegalne aktivnosti.
VII - POSTUPAK PO KONKURSU
Član 12
Prijava na konkurs za biznis plan se podnosi u roku od 30 dana od dana njegovog objavljivanja.
Prijava se podnosi Komisiji i predaje u pisarnici Glavnog grada.
U zapečaćenoj koverti, fizička lica prilažu:
1.	izrađen biznis plan; 
2.	elektronsku verzija biznis plana;
3.	ovjerenu kopiju lične karte;
4.	pismo namjere;
5.	profakture.

U zapečaćenoj koverti, pravna lica koja planiraju razvoj poslovanja prilažu:
1.	izrađen biznis plan; 
2.	ovjerenu kopiju lične karte;
3.	elektronsku verziju biznis plana na CD-u;
4.	original ili ovjerenu kopiju Rješenja o upisu krajnjeg korisnika u CRPS;
5.	original ili ovjerenu kopiju Rješenja o registraciji za PDV ako je krajnji korisnik obveznik PDV-a;
6.	važeći Statut društva;
7.	original ili ovjerenu kopiju obrazaca ovjerenih potpisa lica ovlašćenih za zastupanje (OP) i važeći karton deponovanih potpisa;
8.	potvrdu Poreske uprave o urednom izmirivanju poreza i doprinosa ne starija od 30 dana;
9.	potvrdu organa lokalne uprave u čijoj nadležnosti su poslovi utvrđivanja, naplate i kontrole poreza da podnosilac prijave nema neizmirenih poreskih obaveza u prethodnoj godini, koja nije starija od 30 dana,
10.	odgovarajući obrazac za posljednji mjesec uplate poreza i doprinosa za zaposlene ovjeren od Poreske uprave, kao dokaz o broju zaposlenih i
11.	profakture.

Komisija po službenoj dužnosti pribavlja potvrdu o neosuđivanosti za krivična djela protiv privrede i krivična dela protiv imovine, kao i ostala dokumenta za koja smatra da su od važnosti za konkurs koji se raspisuje.
U zavisnosti od vrste Konkursa, Komisija može izmijeniti spisak dokumentacije iz stava 3 i 4 ovog člana. 
Član 13
Fizičko/pravno lice koje nije koristilo sredstva po osnovu odluka Komisija Glavnog grada u prethodnoj godini, ili nije apliciralo na neki od konkursa Glavnog grada koji su u toku, dužno je da dostavi ovjerenu izjavu o tome.
Fizičko/pravno lice koje je za realizaciju biznis plana koristilo budžetska sredstva, po javnom konkursu u prethodnoj godini, prilaže i izvještaj o realizaciji biznis plana, sa detaljnim opisom faza realizacije i detaljnim obrazloženjem eventualnih odstupanja, uključujući i finansijski izvještaj sačinjen u skladu sa posebnim propisom (detaljan finansijski izvještaj o utrošenim sredstvima za prethodnu godinu, sa kopijama računa, ugovora i izvoda banke po kojima su plaćani, kao i narativni izvještaj sa tabelarnim pregledom troškova za utrošena sredstva).
Ukoliko fizičko/pravno lice ne dostavi tražene izvještaje o realizovanom biznis planu iz prethodnih godina koji su finansirani iz Budžeta Glavnog grada, ne može učestvovati u raspodjeli sredstava za godinu u kojoj se sredstva raspodjeljuju.
1. Sadržaj biznis plana
Član 14
Radi postizanja jednakih uslova za sve učesnike konkursa, kao i metodološkog postupka, kojim će se izvršiti pravična selekcija biznis planova koje kandiduju za dodjelu sredstava, Komisija propisuje formu za podnošenje prijedloga biznis planova za svaki od konkursa koji raspisuje i objavljuje uz tekst konkursa.

2. Prijava na konkurs
Član 15
Prijava na konkurs se podnosi na propisanom Obrascu iz člana 14 ove Odluke.
3. Administrativna provjera
Član 16
Komisija otvara blagovremeno podnijete zapečaćene koverte na prvoj sjednici nakon isteka roka za podnošenje zahtjeva.
Ako utvrdi da fizičko/pravno lice nije dostavilo svu dokumentaciju propisanu članom 12 i 13 ove odluke, Komisija ga poziva da nedostatak otkloni odmah, a najkasnije u roku od tri dana od dana prijema poziva.
Ukoliko fizičko/pravno lice nedostatak ne otkloni u ostavljenom roku, Komisija će zahtjev odbiti.
U roku od 8 dana od dana dostavljanja rješenja, fizičko/pravno lice koje nije dostavilo potpunu dokumentaciju, može izjaviti žalbu zbog propusta u ocjenjivanju dostavljene dokumentacije.
Glavni administrator u roku od 8 dana od dana prijema žalbe, donosi rješenje o usvajanju ili odbijanju žalbe.
4. Kriterijumi za raspodjelu
Član 17
Jedno fizičko/pravno lice može konkurisati sa najviše dva biznis plana, a može biti podržan samo jednim biznis planom.
Maksimalan iznos dodijeljenih sredstava za biznis planove, ne može iznositi više od 10% od ukupnog iznosa predviđenog Budžetom Glavnog grada za konkurs koji se raspisuje.
Fizičko/pravno lice je dužno da navede iznos za koji aplicira pri čemu isti ne može biti veći od maksimalnog iznos propisanog stavom 2 ovog člana.
Član 18 
Komisija vrši dodjelu sredstava za biznis plan na osnovu pozitivnih i eliminatornih kriterijuma.
Pozitivni kriterijumi su: 
1.	fizičko/pravno lice čiji biznis plan uključuje zapošljavanje lica sa teritorije Glavnog grada u toku godine za koju je raspisan konkurs-od 0 do 25 bodova;
2.	biznis plan nudi sve podatke koji su neophodni za početak, vođenje biznisa i njegovo uspješno poslovanje u budućnosti-od 0 do 15 bodova;
3.	biznis plan nudi predloge za finansiranja poslovne ideje iz sopstvenih i/ili drugih izvora finansiranja-od 0 do 10 bodova;
4.	inovativni aspekt biznis plana-20 bodova;
5.	doprinos prijavljenog biznis plana u ostvarivanju javnog interesa i realizaciji strateških ciljeva u određenoj oblasti-od 0 do 30 bodova.
Komisija može radi razjašnjena obaviti i usmeni intervju sa učesnicima konkursa.
Sastavni dio ove Odluke je i lista za ocjenjivanje biznis planova.
 
Eliminatorni kriterijumi su:
1.	Nedostatak formalnih uslova za kandidovanje biznis plana (nepotpuna ili netačna dokumentacija);
2.	Neadekvatan biznis plan (ne korespondira sa predloženim sadržajem u skladu sa čl. 14 Odluke).
5. Utvrđivanje rang liste
Član 19
Svaki član Komisije dodjeljuje bodove za svaki od pozitivnih kriterijuma.
Konačna ocjena biznis plana predstavlja zbir bodova svih članova komisije.
Komisija donosi Rang listu koja sadrži konačne ocjene svih biznis planova.
Ukoliko primjena nekog od eliminatornih kriterijuma nije rezultat ocjene svih članova Komisije pojedinačno, odluka o primjeni eliminatornog kruterijuma se donosi većinom glasova od ukupnog broja članova Komisije.

6. Odluka o raspodjeli sredstava
Član 20
Komisija donosi Odluku o raspodjeli sredstava u roku od 10 dana od dana donošenja Rang liste.
U slučaju da dva ili više biznis planova dobije isti broj bodova, te raspoloživa sredstva nijesu dovoljna za njihovo finansiranje, sredstva će se dodijeliti za biznis plan na osnovu odluke donijete većinom glasova od ukupnog broja članova Komisije.
Na Odluku o raspodjeli sredstava može se uložiti žalba Glavnom administratoru u roku od 8 dana od dana dostavljanja iste učesniku konkursa.
Glavni administrator je dužan da donese rješenje u roku od 10 dana od dana isteka roka za podnošenje žalbe.

Član 21
Minimalan iznos sredstava koji se dodijeljuje fizičkom/pravnom licu, ne može biti manji od 50% od traženog iznosa za finansiranje tog biznis plana.
Izuzetno od stava 1 ovog člana, ukoliko ni jedan od učesnika ne dobije maksimalan broj bodova, Komisija zadržava pravo da iznos predviđen Budžetom Glavnog grada za konkurs na koji su aplicirali podijeli na 10 jednakih djelova učesnicima koji su se našli na Rang listi od 1 do 10 mjesta.

Član 22
Odluka o raspodjeli sredstava sadrži:
1.	naziv fizičkog/pravnog lica kome su dodijeljena sredstva;
2.	naziv biznis plana;
3.	iznos sredstava dodijeljenih od strane Komisije za svaki od biznis planova;
4.	obrazloženje razloga za odbijanje, uključujući bodovnu listu, za sve odbijene planove.

Član 23
Odluka o raspodjeli sredstava dostavlja se učesnicima konkursa i objavljuje na web-sajtu Glavnog grada. 
VIII - ZAKLJUČIVANJE UGOVORA
Član 24
Nakon donošenja Odluke o raspodjeli sredstava i njenog javnog objavljivanja, Gradonačelnik sa fizičkim/pravnim licem kojem su dodijeljena sredstva, u roku od 10 dana od dana izvršnosti odluke, zaključuje ugovor kojim se uređuju međusobna prava i obaveze, način korišćenja sredstava, izvještavanje i nadzor nad realizacijom biznis plana.
Ukoliko je dobitnik sredstava fizičko lice, isti je dužan da registruje svoju privrednu djelatnost u roku od 10 dana od dana potpisivanja Ugovora i dostavi Komisiji dokaz o tome.
Ugovor se smatra raskinutim, ukoliko lice iz stava 2 ove odluke ne dostavi dokaz o registraciji, čime se Glavni grad oslobađa svih obaveze prema dobitniku sredstava. 
Glavni grad, u roku od 30 dana od dana potpisivanja Ugovora uplaćuje sredstva na žiro račun fizičkog/pravnog lica.
Realizaciju zaključenog ugovora prati Komisija.
IX - PRAĆENJE REALIZACIJE BIZNIS PLANA I PROCJENA USPJEŠNOSTI
Član 25
Praćenje realizacije biznis planova vrše članovi Komisije.
Praćenje realizacije biznis planova vrši se na slučajnom uzorku.
X - IZVJEŠTAJ O REALIZOVANIM BIZNIS PLANOVIMA
Član 26
Učesnik kome su dodijeljena sredstva po osnovu konkursa koji su raspisani u prvom i drugom kvartalu tekuće godine podnosi Komisiji izvještaj o realizaciji biznis plana sa finansijskim izvještajima, najkasnije do 31.marta naredne godine, dok učesnik kome su dodijeljena sredstva po osnovu konkursa koji su raspisani u trećem i četvrtom kvartalu tekuće godine podnosi Komisiji izvještaj o realizaciji biznis plana sa finansijskim izvještajima, najkasnije do 30. septembra naredne godine.

Član 27
U cilju upoznavanja šire javnosti sa realizovanim biznis planovima Komisija može, na odgovarajući način, do raspisivanja novog konkursa, javno predstaviti realizovane aktivnosti i ostvarene rezultate društava/ preduzetnika čiji su biznis planovi podržani.

Član 28
Komisija podnosi Skupštini izvještaj o podržanim biznis planovima, iznosu dodijeljenih sredstava, realizovanim projektima i njihovim efektima.
Izvještaj se podnosi u četvrtom kvartalu naredne godine za prethodnu godinu.
Član 29
Komisiji pripada naknada za rad.
Visinu naknade utvrđuje Gradonačelnik Glavnog grada posebnim aktom, polazeći od obima i složenosti rada koji je Komisija obavila.

XI - PRELAZNE I ZAVRŠNE ODREDBE
Član 30
Ova odluka stupa na snagu osmog dana od dana objavljivanja u "Službenom listu Crne Gore - opštinski propisi".

SKUPŠTINA GLAVNOG GRADA – PODGORICA

                                                                                                 PREDSJEDNIK
Dr.Đorđe Suhih, s.r.

Broj:__________________

Podgorica,_____________ 2021.godine

Obrazloženje

PRAVNI OSNOV za donošenje Odluke o kriterijumima, načinu i postupku  raspojdele  sredstava  za  podršku  preduzetništvu sadržan je u Odredbi člana 27 stav 1 tačka 6 Zakona o lokalnoj samoupravi  (“Sl.list CG”, br.2/18) i člana 24 stav 6 Statuta  Glavnog  grada (“Sl.list  CG -opštinski propisi”, br.8/19).

RAZLOZI ZA DONOŠENJE ove odluke sadržani su u potrebi podrške preduzetničkoj aktivnosti kroz pružanje podrške njihovom preduzetničkom potencijalu i stvaranje povoljnog poslovnog  ambijenta za  njihovo uključivanje u preduzetništvo, jedan je od uslova za razvoj postojećih i otvaranje novih preduzeća, kreiranje novih radnih mjesta i rast zaposlenosti, a time i za ukupan razvoj sektora malih i srednjih preduzeća i preduzetništva. Dugoročno gledano ovaj proces može pomoći da se uklone eventualne i naslijeđene prepreke s kojima se preduzetnici suočavaju, a samim tim i da se podrže očekivane promjene, čime će se stvoriti uslovi da preduzetnici daju pun doprinos razvoju  privrede i društva.
Ovom Odlukom će se urediti pravni okvir za dodjelu sredstava, doprinijeti razvoju preduzetništva i ekonomskom osnaživanju kako fizičkih lica tako i pravnih lica kao preduzetnika. Samim tim, inicijativu da se u lokalnim samoupravama izdvoje posebne budžetske linije za pomoć preduzetništvu podržao je i Glavni grad na način što je u Budžetu za 2021.godinu,  obezbijedio sredstva za podsticaj istog.

	OBRAZLOŽENJE POJEDINIH ODREDBI:

Odluka je podijeljena u XI poglavlja.

U poglavlju I - OPŠTA ODREDBA propisano je da se ovom Odlukom utvrđuju kriterijumi, način i postupak raspodjele sredstava Budžeta Glavnog grada namijenjenih za podršku preduzetništvu.
U poglavlju II - KORISNICI SREDSTAVA propisano je da se sredstva budžeta koji je opredijeljen za preduzetništvo iz tekućeg godišnjeg budžeta Glavnog grada, dodjeljuju za biznis/poslovne ideje, fizičkim licima i/ili pravnim licima sa prebivalištem, odnosno sjedištem na teritoriji Glavnog grada - Podgorica, te da se predviđena sredstva planiraju kao posebna budžetska linija.
U poglavlju III - JAVNI KONKURS propisano je da se raspodjela sredstava za biznis planove vrši na osnovu javnog konkursa, koji raspisuje Komisija, dok je čl.3 st.1 ove Odluke taksativno navedeno za koje podsticajne mjere se može Javni konkurs raspisati. Nadalje, čl.4 propisano da se konkurs objavljuje u jednom dnevnom listu i putem web sajta Glavnog grada, i da je isti otvoren 30 dana od dana njegovog objavljivanja.
U poglavlju IV - KOMISIJA ZA RASPODJELU SREDSTAVA propisano je da proces raspodjele sredstava vrši Komisija koju imenuje gradonačelnik, da Komisija ima predsjednika i četiri člana. Nadalje, propisane su nadležnosti Komisije, ko može biti predsjednik Komisije, ko su obavezni članovi Komisije, ko su ostali članovi Komisije i na koji vremenski rok se bira Komisija. Takođe je propisano da stručne, administrativno tehničke poslove za potrebe Komisije vrši sekretar komisije, koji se imenuje iz Sekretarijata za preduzetništvo i da Komisija donosi Poslovnik o radu.
U poglavlju V - PRESTANAK MANDATA ČLANOVA KOMISIJE čl.6 ove Odluke taksatvno je propisano u kojim slučajevima prestaje članu Komisije mandat prije isteka vremena na koje je imenovan, dok je čl. 7 propisano u kojim slučajevima će Gradonačelnik razriješiti člana Komisije. Čl.8 propisano je da postupak za razrješenje člana Komisije pokreće Gradonačelnik Glavnog grada na zahtjev subjekta ovlašćenog za predlaganje kandidata ili na inicijativu Komisije, da u postupku razrješenja član Komisije ima pravo da se izjasni o razlozima za razrješenje, i da Gradonačelnik Glavnog grada donosi odluku o razrješenju člana Komisije, dok je čl.9 propisano da u slučaju prestanka mandata članu Komisije prije isteka vremena na koje je imenovan, Gradonačelnik Glavnog grada je dužan da, u roku od 15 dana od dana prestanka mandata, imenuje novog člana Komisije, a da mandat novoimenovanog člana Komisije traje do isteka mandata Komisije, i da član Komisije koji je razriješen prije isteka vremena na koje je imenovan ne može biti ponovo imenovan za člana Komisije.
U poglavlju VI - UTVRĐIVANJE PRIORITETA ZA RASPODJELU SREDSTAVA propisano je da je lokalna uprava dužna da, za potrebe izrade biznis plana, stavi na raspolaganje strateške, programske i planske akte Glavnog grada, u roku od tri dana od dana podnošenja zahtjeva, dok je čl.11 ove Odluke taksativno pobrojano koji biznis planovi se neće podržati.
U poglavlju VII - POSTUPAK PO KONKURSU propisano je u kom roku se podnosi prijava na konkurs za biznis plan i kome se podnosi. Nadalje, je predviđeno na koji način se podnosi prijava i taksativno je predviđeno šta uz nju prilažu fizička lica, a šta pravna lica. Takođe, Komisija po službenoj dužnosti pribavlja potvrdu o neosuđivanosti za krivična djela protiv privrede i krivična dela protiv imovine, kao i ostala dokumenta za koja smatra da su od važnosti za konkurs koji se raspisuje. U zavisnosti od vrste Konkursa, Komisija može izmijeniti spisak dokumentacije iz čl.12 st. 3 i 4 ove Odluke. 
Pored navedenog, čl.13 je navedeno da fizičko/pravno lice koje nije koristilo sredstva po osnovu odluka Komisija Glavnog grada u prethodnoj godini, ili nije apliciralo na neki od konkursa Glavnog grada koji su u toku, dužno je da dostavi ovjerenu izjavu o tome, da fizičko/pravno lice koje je za realizaciju biznis plana koristilo budžetska sredstva, po javnom konkursu u prethodnoj godini, dužno je da priloži i izvještaj o realizaciji biznis plana, sa detaljnim opisom faza realizacije i detaljnim obrazloženjem eventualnih odstupanja, uključujući i finansijski izvještaj sačinjen u skladu sa posebnim propisom (detaljan finansijski izvještaj o utrošenim sredstvima za prethodnu godinu, sa kopijama računa, ugovora i izvoda banke po kojima su plaćani, kao i narativni izvještaj sa tabelarnim pregledom troškova za utrošena sredstva), te da ukoliko fizičko/pravno lice ne dostavi tražene izvještaje o realizovanom biznis planu iz prethodnih godina koji su finansirani iz Budžeta Glavnog grada, ne može učestvovati u raspodjeli sredstava za godinu u kojoj se sredstva raspodjeljuju. Članom 14 je propisno da radi postizanja jednakih uslova za sve učesnike konkursa, kao i metodološkog postupka, kojim će se izvršiti pravična selekcija biznis planova koje kandiduju za dodjelu sredstava, Komisija propisuje formu za podnošenje prijedloga biznis planova za svaki od konkursa koji raspisuje i objavljuje uz tekst konkursa, dok je čl.15 propisano da se prijava na konkurs podnosi na propisanom Obrascu iz čl.14 ove Odluke. Nadalje, čl.16 je propisano da Komisija otvara blagovremeno podnijete zapečaćene koverte na prvoj sjednici nakon isteka roka za podnošenje zahtjeva, da ako utvrdi da fizičko/pravno lice nije dostavilo svu dokumentaciju propisanu članom 12 i 13 ove odluke, Komisija ga poziva da nedostatak otkloni odmah, a najkasnije u roku od tri dana od dana prijema poziva, i da ukoliko fizičko/pravno lice nedostatak ne otkloni u ostavljenom roku, Komisija će zahtjev odbiti. Fizičko/pravno lice koje nije dostavilo potpunu dokumentaciju, može izjaviti žalbu zbog propusta u ocjenjivanju dostavljene dokumentacije, u roku od 8 dana od dana dostavljanja rješenja, dok će Glavni administrator donijeti rješenje o usvajanju ili odbijanju žalbe u roku od 8 dana od dana prijema žalbe.
Članom 17 je propisano da jedno fizičko/pravno lice može konkurisati sa najviše dva biznis plana, a može biti podržano samo jednim biznis planom, da maksimalan iznos dodijeljenih sredstava za biznis planove, ne može iznositi više od 10% od ukupnog iznosa predviđenog Budžetom Glavnog grada za konkurs koji se raspisuje, kao i to da je fizičko/pravno lice dužno da navede iznos za koji aplicira pri čemu isti ne može biti veći od maksimalnog iznos propisanog stavom 2 ovog člana.
Članom 18 je propisano da Komisija vrši dodjelu sredstava za biznis plan na osnovu pozitivnih i eliminatornih kriterijuma, koji su taksativno navedeni u st.2 i st.5 ovog člana, dok je čl.19 predviđeno da svaki član Komisije dodjeljuje bodove za svaki od pozitivnih kriterijuma, da Konačna ocjena biznis plana predstavlja zbir bodova svih članova komisije, da Komisija donosi Rang listu koja sadrži konačne ocjene svih biznis planova. Ukoliko primjena nekog od eliminatornih kriterijuma nije rezultat ocjene svih članova Komisije pojedinačno, odluka o primjeni eliminatornog kruterijuma se donosi većinom glasova od ukupnog broja članova Komisije.
Članom 20 je predviđeno da komisija donosi Odluku o raspodjeli sredstava u roku od 10 dana od dana donošenja Rang liste, da u slučaju da dva ili više biznis planova dobije isti broj bodova, te raspoloživa sredstva nijesu dovoljna za njihovo finansiranje, sredstva će se dodijeliti za biznis plan na osnovu odluke donijete većinom glasova od ukupnog broja članova Komisije. Takođe, predviđeno je da na Odluku o raspodjeli sredstava može se uložiti žalba Glavnom administratoru u roku od 8 dana od dana dostavljanja iste učesniku konkursa, dok je Glavni administrator dužan da donese rješenje u roku od 10 dana od dana isteka roka za podnošenje žalbe.
Član 21 propisan je Minimalan iznos sredstava koji se dodijeljuje fizičkom/pravnom licu, i ne može biti manji od 50% od traženog iznosa za finansiranje tog biznis plana. Izuzetno od stava 1 ovog člana, ukoliko ni jedan od učesnika ne dobije maksimalan broj bodova, Komisija zadržava pravo da iznos predviđen Budžetom Glavnog grada za konkurs na koji su aplicirali podijeli na 10 jednakih djelova učesnicima koji su se našli na Rang listi od 1 do 10 mjesta, dok je čl. 22 taksativno propisano šta sve sadrži Odluka o raspodjeli sredstava. Član 23 propisano je da se Odluka o raspodjeli sredstava dostavlja učesnicima konkursa i objavljuje na web-sajtu Glavnog grada. 
U poglavlju VIII - ZAKLJUČIVANJE UGOVORA propisano je da nakon donošenja Odluke o raspodjeli sredstava i njenog javnog objavljivanja, Gradonačelnik sa fizičkim/pravnim licem kojem su dodijeljena sredstva, u roku od 10 dana od dana izvršnosti odluke, zaključuje ugovor kojim se uređuju međusobna prava i obaveze, način korišćenja sredstava, izvještavanje i nadzor nad realizacijom biznis plana, da ukoliko je dobitnik sredstava fizičko lice, isti je dužan da registruje svoju privrednu djelatnost u roku od 10 dana od dana potpisivanja Ugovora i dostavi Komisiji dokaz o tome. Ugovor će se smatrati raskinutim, ukoliko lice iz čl.24 stav 2 ove odluke ne dostavi dokaz o registraciji, čime se Glavni grad oslobađa svih obaveze prema dobitniku sredstava. Glavni grad, će u roku od 30 dana od dana potpisivanja Ugovora uplatiti sredstva na žiro račun fizičkog/pravnog lica, te da će Realizaciju zaključenog ugovora prati Komisija.
U poglavlju IX - PRAĆENJE REALIZACIJE BIZNIS PLANA I PROCJENA USPJEŠNOSTI propisano je da članovi Komisije vrše praćenje realizacije biznis planova i na koji način.
U poglavlju X - IZVJEŠTAJ O REALIZOVANIM BIZNIS PLANOVIMA propisano je da učesnik kome su dodijeljena sredstva po osnovu konkursa koji su raspisani u prvom i drugom kvartalu tekuće godine podnosi Komisiji izvještaj o realizaciji biznis plana sa finansijskim izvještajima, najkasnije do 31.marta naredne godine, dok učesnik kome su dodijeljena sredstva po osnovu konkursa koji su raspisani u trećem i četvrtom kvartalu tekuće godine podnosi Komisiji izvještaj o realizaciji biznis plana sa finansijskim izvještajima, najkasnije do 30. septembra naredne godine.
Pored navedenog u cilju upoznavanja šire javnosti sa realizovanim biznis planovima Komisija može, na odgovarajući način, do raspisivanja novog konkursa, javno predstaviti realizovane aktivnosti i ostvarene rezultate društava/preduzetnika čiji su biznis planovi podržani. Komisija je dužna da podnose Skupštini izvještaj o podržanim biznis planovima, iznosu dodijeljenih sredstava, realizovanim projektima i njihovim efektima. Izvještaj se podnosi u četvrtom kvartalu naredne godine za prethodnu godinu. Takođe je predviđeno da Komisiji pripada naknada za rad, čiju visinu naknade utvrđuje Gradonačelnik Glavnog grada posebnim aktom, polazeći od obima i složenosti rada koji je Komisija obavila.
U poglavlju XI - PRELAZNE I ZAVRŠNE ODREDBE propisan je rok stupanja na snagu ove odluke.
Na osnovu svega izloženog predlaže se Skupštini Glavnog grada da donese Odluku o kriterijumima, načinu i postupku raspodjele sredstava za podršku preduzetništvu.